b"\n_START_ARTICLE_\nEmili Brugalla i Turmo\n_START_SECTION_\nBiografia\n_START_PARAGRAPH_\nEl 1913 comen\xc3\xa7\xc3\xa0 com a aprenent als tallers Gibert Reig i Trillas, alhora que estudiava a l'Institut Catal\xc3\xa0 de les Arts del Llibre amb Ramon Miquel i Planas i a l'Escola d'Arts i Oficis i Belles Arts, on apr\xc3\xa8n la dauradura a m\xc3\xa0 i la relligadura de bibli\xc3\xb2fil del mestre Hermenegild Alsina i Munn\xc3\xa9._NEWLINE_El 1921 marx\xc3\xa0 a estudiar a Par\xc3\xads amb el seu mestre. El 1923 va tornar i organitz\xc3\xa0 una secci\xc3\xb3 d'enquadernaci\xc3\xb3 d'art a la llibreria Subirana, especialitzada en llibres religiosos, que li va permetre obtenir el gran premi a l'Exposici\xc3\xb3 Internacional de Barcelona del 1929. El 1931 va instal\xc2\xb7lar el seu propi taller i es propos\xc3\xa0 divulgar els valors de la relligadura art\xc3\xadstica, alhora que feia classes a l'Escola Industrial de Barcelona i a l'Escola de Bibliotec\xc3\xa0ries. Va fer confer\xc3\xa8ncies al Foment de les Arts Decoratives de Barcelona i tamb\xc3\xa9 a Madrid. El 1945 va obtenir la medalla de plata del Primer Certamen d'Art Decoratiu celebrat a Palma de Mallorca; posteriorment va intervenir al congr\xc3\xa9s de relligadors d'Estocolm de 1966 i al d'Ascona (Su\xc3\xafssa) el 1967 amb treballs publicats i glossats per destacades autoritats en revistes especialitzades com La Reliure, Craft Horizon, The Penrose Anual, Allegemeniner zur Buch-Binderein i Bokbinderi Idkaren. _NEWLINE_Fou membre de l'Acad\xc3\xa8mia de Ci\xc3\xa8ncies i Arts de Barcelona (1966), acad\xc3\xa8mic de l'Academia de Bellas Artes de San Fernando (1978) i membre d'honor del Designer Bookbinders de Londres el 1937. El 1982 va rebre la Creu de Sant Jordi."